钦定古今图书集成/明伦汇编/官常典/第301卷 > 李秉
## 钦定古今图书集成/明伦汇编/官常典/第301卷 > 李秉

按《明外史》本传：“秉字执中，曹县人。少孤力学，举正统
元年进士，授延平推官。沙县豪诬良民为盗而淫其
室，秉捕抵罪，豪诬秉，坐下狱。副使侯辄论豪如法，由
是知名。征入都察院理刑，将授御史，都御史王文荐
为本院经历，改户部主事。宣府屯田为豪占，秉往视，
归田于军，而请罢科率，边人赖之。两淮盐课弊觉，逮”
系数百人。秉往核，疑印有诈，搜得伪印，逮者得白。景帝立，进郎中。景泰二年，宣府督饷侍郎刘琏病，命秉
往佐之。至则发琏侵牟状。即擢秉右佥都御史，代琏，
兼参赞军务。宣府数遭寇，军民牛具悉被掠。朝廷遣
官市牛万五千，分给屯卒，人予市谷种直，琏尽以𢌿
京军。出守者一不及屯卒，顾停其月饷，征屯粮甚急。
秉尽反琏政，厚恤屯军，发帑市牛种。士卒自城守外，
悉令屯作。凡使者至及宦官镇守供亿科敛者，皆奏
罢之，以官钱给费。故事，军有家者，月饷一石，无者减
十四。军妻死，虽有父母兄弟，概以无家论。秉力言其
非，请优给之。帝方加意边军，览宣府亿万库所上财
物数，悉命秉给诸军。军愈感悦。三年冬命兼理巡抚
事。顷之，又命提督军务。秉益尽心边计，不恤嫌怨。都
指挥杨文、杨鉴、都督江福贪纵，劾罪之。守独石内官
弓胜田猎扰民，请征还。又劾总兵官纪广、副总兵杨
能罪，广讦秉自解。帝召秉还，而言官交章言秉不当
去。乃复命科道二人往廉之，卒留秉。先是，寇乱边地，
民悉流移内郡。秉广行招徕，奏给月廪，瘗土木鹞儿
岭暴骸万五千，乞推行于诸塞。军为寇杀掠，家无依
者，官为养赡，或资遣还乡。所条奏百十章。帝及大臣
知其贤，朝奏夕下，弊政悉釐。谍报寇牧近边，廷议遣
杨俊会宣府兵剿之。秉曰：“塞外故诸部牧地，非犯边
也。掩杀幸功，非臣敢闻。”乃止。诸部质所掠男妇求易
米。朝议成，丁予一石，幼者半之，诸部概乞一石，镇将
不可。秉曰：“是重粟而轻人也。”如其言予之，而自请专
擅罪。帝以秉为识体。都督过兴代纪广，令每所出滑
车三两，诸城门积砖五千，寇至则砖塞门，车绠人上。
秉论兴恇怯，诏切责之。巡按贾恪奏秉、兴不协，秉亦
讦恪纵傲。勘至，置秉不问，召恪还，论罪。天顺初，罢巡
抚官，改督江南粮储。初，陈泰为巡抚，以苏、松赋额不
均，令民田五升者倍征，官田重者无增耗，赋均而额
不亏。秉至，一守其法。秉之巡抚宣府也，巡按张鹏以
事相忤。至是，鹏与御史杨瑄俱言事得罪，戍岭表，梏
甚严。过南畿，秉闻之出迎，急问：“两御史舟安在”，见两
人持之哭。锦衣林千户者监行，为感动，释两人梏。安
行至戍所，无恙。坐举知府违例被逮。帝念秉过微，令
复任。请浒墅关税悉征米备荒。内官金保监淮安仓，
秉发其科索罪。御史李周等左迁，秉疏救之。帝怒，将
议罪。会廷议复设巡抚大臣，荐秉才，遂命抚大同。而
都指挥孙英先以罪贬秩还卫。总兵李文妄引诏书
令复职，秉至，即斥之。裨将徐旺领骑卒操练，秉以旺
不胜任，解其官，谤议纷起。会天城守备中官陈例久
病，秉请易以“罗付。”帝遂责秉专擅，征下诏狱。指挥门
达并以前举知府救御史及斥孙英等为秉罪。法司
希旨，斥为民。居三年，用阁臣荐，起故官，莅南京都察
院。宪宗立，进右副都御史，复抚宣府。甫数月，召拜左
都御史。成化改元，掌大计。黜罢贪残，倍于其旧。明年
秋，命秉自辽东抵大同，整饬边备。至即劾镇守中官
李良、总兵官武安侯郑宏失律罪，出都指挥裴显于
狱。及举指挥崔胜、傅海等击敌凤凰山，军稍却。秉欲
斩指挥徐英。英跃马前，众遂争上山走敌。捷闻，玺书
嘉劳。秉遂往巡宣府、大同，更将帅、申军令而还。未几，
命为总督，数破敌。帝劳以羊酒，赐麒麟服，加太子少
保。吏部尚书王翱致仕，廷推代者，帝留待秉。至是擢
任之，锐意澄仕路。监生需次八千馀人，请分别考核，
黜庸劣数百人咸怨秉。左侍郎崔恭以久次当得尚
书，而秉得之。右侍郎尹旻尝学于秉，秉初屈意从两
人，既而不听两人言，两人亦颇秉。侍读彭华者，大
学士时从弟也，与中贵数千秉，秉不听，胥怨秉。御史
戴用请两京堂上官及方面正佐，如正统间例，会廷
臣保举。帝纳其言，且令两京四品以上吏部具缺，取
上裁。御史刘璧、吴远、冯徽争之，请仍归吏部，语颇侵
内阁。帝怒，方诘责言者。会朝觐考察，斥退者众，又多
大臣乡故，众怨交集。而大理卿王概亦欲去秉代其
位，乃与华谋嗾同乡给事中萧彦庄劾秉，言：“秉子为
令不职不能黜，而私布政丘陵、孙遇、参政张穆、佥事
李龄阴结年深御史助己。”并罗织其十二罪。帝怒，下
廷议。恭、旻助彦庄，言：“吾两人谏之。”不听。刑部尚书陆
瑜等遂奏秉衒直沽名，颠倒铨政。乃落秉太子少保
致仕，罢陵等四人官，而命彦庄指秉所结御史。久之
不能对，则以璧等三人名上，遂俱下诏狱，出之外。陵
等实良吏，有名以谗黜，众议不平。陵尤不服，连章讦
彦庄廷讯，陵词直。帝恶彦庄诬罔，谪大宁驿丞。方秉
被劾，势汹汹，且逮秉。秉谓人曰：“为我谢彭先生，秉罪
惟上所命。第毋令入狱，入则秉必不出，恐伤国体。”因
具疏引咎，略不自辨。时天下举子方会试，集都下，奋
骂曰：“李公天下正人，为奸邪所诬。若罪李公，愿罢我
等试以赎。”及见帝，薄责秉，乃已。秉行，官属饯送，皆欷
歔，有泣下者。秉慷慨揖诸人，立登车去。秉去，恭遂为
尚书。秉诚心直道，夷险一节，与王竑并负重望。林居
二十年，中外荐疏十馀上，竟不起。弘治初卒。赠太子
太保。谥“襄敏。